**11 PERC ALATT ELDŐLT, ÚJBÓL AZ ÉLEN!**

Csapatunk a REAC Futball csapata a Budapest I. osztályban hazai pályán a Testvériség SE-vel játszotta le bajnoki mérkőzését. Ez a találkozó rendkívül fontos volt számunkra. Elhalasztott mérkőzés volt a bajnokságban és amennyiben megnyerjük-e derbit, úgy a tabella első helyére kerülünk. Épp ezért megpróbáltunk a héten még az eddiginél is jobban rákoncentrálni erre a fordulóra. Sokan úgy gondolták a kerületben, hogy ez egy igazi rangadó lesz. Nem lett az! Csapatunk, nyugodtan leírhatom magabiztos győzelmet aratott. A mérkőzésen már az első percben jeleztük szándékunkat, hogy mi mindenféleképp meg akarjuk nyerni a találkozót. Horváth Patrik kapott egy indítást a baloldalon, nagyszerűen adott be középre és bizony csak pár centin múlott, hogy Kasza Dani megszerezze első gólunkat. Ami késik, azonban nem múlik. Sokat nem is kellett várnunk a vezető találatra. 10. perc. Papp Krisztián szintén a baloldalon egy indítás után az alapvonal magasságából nagyszerűen adott be és a kaputól kb. 12 méterre álló Horváth Patrik átvétel nélkül laposan a hosszú sarokba gurított. 1:0. Szurkolótáborunk és szép számú közönségünk nagyszerű hangulatot teremtett a stadionunkban. Úgy gondolom, hogy ennyi nézőnk idén még nem látogatott ki aktuális mérkőzésünkre. Ez a magas nézőszám talán annak is köszönhető, hogy a kerület két csapatának a csatája volt a Budai II. László Stadionban. Az ellenfelünk csapatában sok REAC-ban is megfordult játékos volt, illetve a vezető stábban is akadtak volt REAC-ok. Így bizony nézőink nagy részének egyik szeme sírt a másik nevetett a gólunk után. A 11. percben megrúgtuk második gólunkat. Papp Krisztián hosszú labdával indította Horváth Patrikot, aki remek csellel becsapta ellenfelét, majd középről a kaputól kb. 20 méterre nagyszerű lövéssel megszerezte második gólunkat. 2:0. Szurkolóink megnyugodtak, hiszen most már két góllal vezettünk. Megrúghattuk volna azonban a harmadik gólunkat is. Horváth Patrik betört a 16-on belülre majd lövése sajnos a kapu felett hagyta el a játékteret. Azonban ennél a jelenetnél, ha Horváth Patrik bepasszolja középre a labdát Kasza Daninak, aki teljesen üresen állt a 11-es pont környékén akkor bizony már nagy valószínűséggel 3:0-s állás jelent volna meg az eredményjelzőn. A Testvériség SE csapata masszívan védekezett, parázs párharcok is voltak a mérkőzés ezen szakaszában és bizony nem volt könnyű dolga a játékvezetőnek. A Testvériség SE az első félidőben egyetlen egy helyzetet sem tudott kidolgozni, így magabiztos 2:0-ás vezetésnél vonultunk a szünetre. A második félidőben ellenfelünk megpróbált kicsit bátrabban, aktívabban játszani. Ennek ellenére a második félidőben sem tudtak gólszerzési lehetőséget kialakítani. Védekezésük ugyan szervezettebb lett, de még így sem tudták megakadályozni, hogy 3 - 4 komoly helyzetet alakítsunk ki. Sajnos ezek a helyzetek sorra kimaradtak. További gól nem esett a mérkőzésen, így 2:0 -ás arányban megnyertük a találkozót. Fontos mérkőzés volt, mert így egy ponttal az Újpest elé kerültünk a tabellán. A csata a bajnoki címért folytatódik, most már újból lépéselőnybe kerültünk, még ha ez a lépés picinykének is tűnik. Szombaton újabb megmérettetés, idegenben a Vízművek csapatával mérjük össze erőnket. Mit is írhatnék! A bajnokság ezen szakaszában semmi más eredmény nem fogadható el, mint a győzelem, hisz kitűzött célunkat csak így érhetjük el. Nem bízhatunk ellenfelünk botlásában, és ezért mivel saját kezünkben van a sorsunk a saját mérkőzéseinkre kell koncentrálni. Most már közel a bajnokság vége, öt fordulóval a befejezés előtt nem hibázhatunk. Nagy a nyomás ugyan rajtunk, de ugyanez elmondható az Újpest csapatára is. Optimisták vagyunk és bízunk csapatunk további sikeres szereplésében.

Következő mérkőzésünkön is várjuk Kedves Szurkolóinkat, akik eddig is nagy támogatást adtak csapatunknak!

HAJRÁ REAC!

Kiss István György